CELEX: 62017CN0383
Language: et
Date: 2017-06-26 00:00:00
Title: Kohtuasi C-383/17: 26. juunil 2017 esitatud hagi – Euroopa Komisjon versus Portugali Vabariik

21.8.2017   
            
            
               ET
            
            
               Euroopa Liidu Teataja
            
            
               C 277/28
            
         26. juunil 2017 esitatud hagi – Euroopa Komisjon versus Portugali Vabariik
   (Kohtuasi C-383/17)
   (2017/C 277/41)
   Kohtumenetluse keel: portugali
   
      Pooled
   
   
      Hageja: Euroopa Komisjon (esindajad: P. Costa de Oliveira ja L. Nicolae)
   
      Kostja: Portugali Vabariik
   
      Hageja nõuded
   
   
               —
            
            
               Tuvastada, et Portugali Vabariik on jätnud täitmata kohustused, mis tulenevad talle Euroopa Parlamendi ja nõukogu 23. aprilli 2009. aasta direktiivist 2009/15/EÜ laevade kontrollimise ja ülevaatusega tegelevate organisatsioonide ja veeteede ametite vastavat tegevust käsitlevate ühiste eeskirjade ja standardite kohta (1) artikli 9 lõikest 2, kuna Portugali Vabariik ei ole esitanud komisjonile mingit aruannet selle järelevalvetegevuse tulemuste kohta, mida ta teostas kõigi tema nimel tegutsevate tunnustatud organisatsioonide üle.
            
         
               —
            
            
               Mõista kohtukulud välja Portugali Vabariigilt.
            
         
      Väited ja peamised argumendid
   
   Direktiivi artikli 9 lõikes 2 on sõnaselgelt sätestatud, et iga liikmesriik teostab vähemalt kord kahe aasta tagant järelevalvet iga tema nimel tegutseva tunnustatud organisatsiooni üle ja esitab teistele liikmesriikidele ja komisjonile aruande sellise järelevalvetegevuse tulemuste kohta hiljemalt selle aasta 31. märtsiks, mis järgneb aastale, mil järelevalvet teostati.
   Kuna tähtaeg direktiivi riigisisesesse õiguskorda ülevõtmiseks möödus 17. juunil 2011, siis oleks Portugali Vabariigil vastavalt direktiivi artikli 13 lõikes 1 sätestatule tulnud esitada esimene aruanne hiljemalt 31. märtsil 2013, kuivõrd ta võis olla valinud järelevalve teostamise kas 2011. või 2012. aastal.
   Kätte on aga jõudnud juba 2017. aasta juuni ja Portugal ei ole siiski mingit aruannet veel esitanud.
   
      (1)  ELT 2009, L 131, lk 47.